Jaroslav Chovanec

Jaroslav Chovanec (* 7. február 1935, Hrnčiarske Zálužany) je slovenský ústavný právnik, pedagóg a autor literatúry faktu. 

 Životopis 
Je absolventom Právnickej fakulty Univerzity Komenského, na ktorej promoval s vyznamenaním v roku 1962. V roku 1967 získal titul JUDr.

Viac ako desať rokov pôsobil ako interný vysokoškolský učiteľ na Právnickej fakulte UK a tri roky na Vysokej škole ZNB v Prahe a v Bratislave. Pôsobil na rôznych právnických fakultách vo všetkých formách pedagogického procesu vrátane skúšok, vedenia diplomových a rigoróznych prác a prác študentskej vedeckej odbornej činnosti (ŠVOČ). Počas interného pôsobenia na PF UK bol deväť rokov tajomníkom katedry štátneho (ústavného) práva. Bol člen rady Vysokej školy ZNB. V šk. roku 1981/82 a 1982/83 externe prednášal, viedol seminárne cvičenia a skúšal na FF UK v Bratislave. Pôsobil aj na Ústave štátu a práva SAV.  Od roku 1968 a do roku 1990 sporadicky prednášal na Inštitúte pre národné výbory, neskôr na Inštitúte verejnej správy MV SSR. Taktiež od roku 1962 až do 1990 prednášal z odboru štátne právo v Osvetovom ústave v Bratislave, ako aj v Socialistickej akadémii (teraz v Akadémii vzdelávania). 

Na Fakulte masmediálnej komunikácie UCM v Trnave bol vedúcim Katedry humanitných vied a člen Vedeckej rady fakulty. V roku 1999 vykonával funkciu prorektora UCM v Trnave pre legislatívu a styk s verejnosťou. Okrem toho bol od októbra 1999 do roku 2001 členom Akademického senátu na FMK UCM.

V rokoch 1995/96 bol členom kolektívu pre založenie Právnickej fakulty UMB v Banskej Bystrici a v rokoch 1997 a 1998 členom expertnej skupiny vytvorenej na UCM v Trnave pre prípravu projektu zriadenia Fakulty verejnej správy UCM v Trnave. 

Od školského roku 1999/2000 až do školského roku 2002/2003 pôsobil ako externý docent a profesor štátneho (ústavného) práva na PF UK v Bratislave. V súčasnosti pôsobí ako externý profesor na PF MB v Banskej Bystrici a interný profesor na FMK UCM v Trnave.

Až do roku 2012 bol aktívny advokát. Je člen Spolku slovenských spisovateľov, správca Nadácie Ľudovíta Štúra a Nadácie profesora Karola Planka pri PF UK, člen Združenia národne orientovaných právnikov, občianskej iniciatívy 61 krokov k slovenskej identite - Zvrchované Slovensko, vedeckej rady Slovenského pedagogického nakladateľstva na tvorbu terminologických a výkladových slovníkov, výboru Sekcie pre vedeckú a odbornú literatúru a počítačové programy Literárneho fondu; predseda Rady učiteľov Slovenského inštitútu vzdelávania, člen Historickej spoločnosti SAV a Spoločnosti pre medzinárodné právo SAV, podpredseda redakčnej rady odborno-teoretického časopisu Štát a právo. Orientoval sa na výskum štátoprávneho a ústavného vývoja ČSR. Bol členom Komisie Predsedníctva SNR pre vypracovanie návrhu Ústavy SR.

Je nositeľom viacerých ocenení a vyznamenaní. Po roku 1989 to bola napr. Cena Slovenských pohľadov (v spoluautorstve s M. Ferkom a M. Tkáčom, v r. 1993), vyznamenanie ministra kultúry Slovenska Zlatý dvojkríž (za mimoriadne iniciatívy a zásluhy o národnú kultúrnu a demokratickú štátnosť Slovenskej republiky, v r. 1995), Zlatá plaketa Literárneho fondu (v r. 2000), pamätná medaila Matice slovenskej (za dlhoročnú prácu v prospech slovenského národa a Matice slovenskej, v r. 2000), pamätná medaila Právnickej fakulty Univerzity Komenského v Bratislave (2000) a ďalšie. V roku 2008 mu prezident Ivan Gašparovič prepožičal štátne vyznamenanie Rad Ľudovíta Štúra II. triedy. 

 Dielo  
 Nové štátoprávne usporiadanie ČSSR. Spoluautor R. Trella (Smena Brat. 1971)
 Ústava Československej socialistickej republiky. Spoluautor R. Trella (Pravda Brat. 1971)
 Zastupiteľská ústava ČSSR (Smena Brat. 1973)
 Slovenské národní povstaní slavná kapitola dějin našich národů (Horizont Praha 1974)
 Československá socialistická federácia (Pravda Brat. 1978)
 Revolučný a štátoprávny odkaz SNP (Pravda Brat. 1980, Mladá fronta Praha 1981)
 Aktuálne otázky právnej výchovy. Spoluautor F. Laurinec (Smena Brat. 1985)
 Štát a právo v otázkach a odpovediach. Spoluautori J. Cuper a A. Krsková (Slovenské pedagogické nakladateľstvo Bratislava 1985)
 Právo v súkromnom podnikaní (Komentár), I.,II. Spoluautor M. Mamojka (Bradlo Brat. 1991)
 Právna cesta k transformácii spoločnosti (Komentár). Spoluautor M. Mamojka (Remedium Brat. 1992)
 Voľby do Federálneho zhromaždenia ČSFR a Slovenskej národnej rady. Spoluautor P. Mozolík (Procom Brat. 1992)
 Ústava Slovenskej republiky. Spoluautor P. Mozolík (Remedium Brat. 1992, 2. vydanie 1993)
 Historické a štátoprávne korene samostatnosti Slovenskej republiky. Spoluautor P. Mozolík (Procom Brat. 1994)
 Ústava Slovenskej republiky európsky štandard (Slovenská informačná agentúra vo Vydavateľstve Bedeker Slovakia Brat. 1996 aj v angl, franc. nem. preklade)
 Chronológia cesty k zvrchovanosti Slovenskej republiky (Slovenská informačná agentúra vo Vydavateľstve Bedeker Slovakia Brat. 1996 aj v angl. franc., nem. preklade)
 Šesťdesiatjeden krokov k slovenskej identite - Zvrchované Slovensko. Spoluautor M. Ferko a M. Tkáč (Brat. 1996)
 Cesta k zvrchovanosti Slovenskej republiky (Slovenská informačná agentúra vo Vydavateľstve THB Brat. 1997 aj v angl. franc., nem. preklade)
 Národnostné menšiny a etnické skupiny v Slovenskej republike (Slovenská informačná agentúra Brat. 1997 aj v angl. franc., nem. preklade)
 Voľby prezidenta Slovenskej republiky (Volebný slovník) (EPOS Brat. 1999)
 Slovenská republika - budovanie suverénneho štátu (Procom Brat. 2002)
 Malý slovník ústavného práva (Procom Brat. 2002)
 Ústava Slovenskej republiky - základný zákon štátu (Procom Brat. 2002)
 Encyklopédia k prijímacím skúškam na právnické fakulty (Pedagogika Brat. 2001)
 Lexikón ústavného práva. Spoluautor I. Palúš (Procom Brat. 2004)
 Lexikón k prijímacím skúškam na právnické fakulty v Slovenskej republike (Bratislava, 2005)

 Externé odkazy 


Kategória:Slovenskí právnici
Kategória:Slovenskí advokáti
Kategória:Slovenskí ústavní právnici
Kategória:Členovia Komisie Slovenskej národnej rady pre vypracovanie návrhu Ústavy Slovenskej republiky
Kategória:Slovenskí vysokoškolskí pedagógovia
Kategória:Absolventi Právnickej fakulty Univerzity Komenského v Bratislave
Kategória:Vyučujúci na Právnickej fakulte Univerzity Komenského v Bratislave
Kategória:Vyučujúci na Fakulte masmediálnej komunikácie Univerzity sv. Cyrila a Metoda v Trnave
Kategória:Vyučujúci na Právnickej fakulte Univerzity Mateja Bela v Banskej Bystrici
Kategória:Pracovníci Slovenskej akadémie vied
Kategória:Držitelia Radu Ľudovíta Štúra II. triedy
Kategória:Osobnosti z Hrnčiarskych Zalužian